पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई. भाजपा प्रदेश अध्यक्ष देवेंद्र फणडवीस ने बुधवार को मनसे अध्यक्ष राज ठाकरे से मुलाकात की। दोनों की इस मुलाकात को लेकर राज्य में नए समीकरण बनने की अटकलें लगाई जा रही हैं। हालांकि फडणवीस ने इस मुलाकात को सद्भावना भेंट बताया है।
फडणवीस सुबह 11 बजे दादर स्थित राज के आवास कृष्णकुंज पहुंचे। इस दौरान मनसे नेता बाला नांदगांवकर भी मौजूद थे। करीब एक घंटे तक राज व फडणवीस ने बातचीत की। मुलाकात के बाद पत्रकारों से बातचीत में फडणवीस ने इसे सद्भावना भेंट बताया। उन्होंने कहा कि इसका कोई राजनीतिक अर्थ न निकाला जाए। भाजपा प्रदेशाध्यक्ष का पदभार संभालने के बाद उन्होंने राजनीतिक पार्टियों के नेताओं से मुलाकात की थी। यह मुलाकात भी उसी का हिस्सा है।
राज्य में तीसरे मोर्चे की तरह नया समीकरण या राज को महायुति में शामिल करने का वे प्रयास कर रहे हैं? क्या वे मनसे को एनडीए गटबंधन में शामिल करने की कोशिशों में हैं? इन तमाम सवालों का जवाब उन्होंने टाल दिया। पार्टी सूत्रों के मुताबिक राज व फडणवीस के बीच राजनीतिक मुद्दों पर लंबी बातचीत हुई। चर्चा है कि एनडीए गठबंधन में मनसे को शामिल करने के मुद्दे पर बातचीत हुई है।
लोकसभा में पार्टी के उपनेता गोपीनाथ मुंडे कई बार राज की पार्टी मनसे को महायुति में शामिल करने की राय रख चुके हैं। गुजरात के मुख्यमंत्री नरेंद्र मोदी और राज की दोस्ती जगजाहिर है। भाजपा के अन्य नेता भी मराठीभाषियों में राज की लोकप्रियता को देखते हुए उन्हें साथ लेने के पक्ष में हैं। हालांकि उद्धव व राज के भरत मिलाप को लेकर कई प्रयास हुए लेकिन सफलता नहीं मिली। दोनों भाई साथ आने की बात से कतराते रहे हैं।
इन दिनों उद्धव विदेश में हैं। इसी महीने की 15 तारीख को वे विदेश यात्रा से वापस लौटेंगे। देखना होगा कि राज व फडणवीस की मुलाकात को लेकर उद्धव का क्या रुख होगा। पिछले लोकसभा चुनाव में मनसे भले ही एक भी सीट न जीत सकी हो लेकिन भाजपा-सेना गठबंधन को काफी नुकसान पहुंचाया था।
मुंबई की सभी छह सीटों पर कांग्रेस-राष्ट्रवादी कांग्रेस गठबंधन ने बाजी मारी थी। विधानसभा चुनाव में भी मनसे के कारण महायुति को कई सीटों पर पराजय का सामना करना पड़ा था। भाजपा को लगता है कि बिना राज को साथ लिए चुनावी वैतरणी पार नहीं की जा सकती। सत्ता परिवर्तन का सपना अधूरा रहने से कार्यकर्ता में निराशा फैल सकती है।
महायुति में पड़ सकती है दरार : रामदास आठवले
मुंबई. मनसे अध्यक्ष राज ठाकरे को शिवशक्ति-भीमशक्ति गठबंधन में शामिल करने की पैरवी करनेवाले आरपीआई अध्यक्ष रामदास आठवले का विचार फिर बदल गया है। आठवले के मुताबिक महायुति में चौथे साथी की जरूरत नहीं है। उन्होंने भाजपा को सुझाव दिया है कि यदि भाजपा नेता नेता राज से मेल-मिलाप करते रहे तो महायुति में दरार पड़ सकती है।
आठवले ने बुधवार को पत्रकारों से बातचीत के दौरान यह बात कही। उन्होंने कहा कि शिवसेना पक्ष प्रमुख उद्धव ठाकरे व राज को साथ लाने की पैरवी उन्होंने की थी, पर इसे लेकर शिवसेना के मुखपत्र सामना के माध्यम से भाजपा नेताओं के प्रति नाराजगी जताई गई थी। इसी बीच शिवसेना नेता रामदास कदम ने उद्धव व राज को साथ लाने की बात कही है। अब देखना होगा कि कदम के प्रति सामना में क्या लेख छपता है?
बुधवार को राज और फणडवीस की मुलाकात के संबंध में आठवले ने कहा कि उन्हें इसकी जानकारी नहीं है। ऐसे माहौल में भाजपा नेताओं को चाहिए कि वे राज से मुलाकात न करें क्योंकि भाजपा व शिवसेना में मतभेद फैल सकते हैं। आठवले के अनुसार महायुति में राज को शामिल करने का अंतिम फैसला उद्धव पर छोड़ा गया है। पिछले चुनाव का आकलन करने के बाद भाजपा को शायद लगता होगा कि राज को साथ लिए बगैर सफलता नहीं मिल सकती। इसलिए भाजपा नेता पिछले चार साल से राज को साथ लेने का प्रयास कर रहे हैं।
एक महीने में करें सीट बंटवारे का फैसला : आठवले ने भाजपा-शिवसेना को सलाह दी है कि एक महीने के अंदर सीट बंटवारे का फैसला किया जाए। उन्होंने विधानसभा में 35 और लोकसभा में 5 सीटें मांगी हैं।
लोस चुनाव लडऩा चाहते हैं आठवले : आठवले ने माढ़ा लोकसभा सीट से चुनाव लडऩे की इच्छा जाहिर की है। यदि माढ़ा सीट से राकां अध्यक्ष शरद पवार चुनाव नहीं लड़ेंगे तो वे भाजपा-शिवसेना की सहमति से इस सीट से चुनाव लडऩे की चाहत रखते हैं। साथ ही उन्होंने राज्यसभा का भी मोह नहीं छोड़ा है। लेकिन उससे पहले वे लोकसभा में भाग्य आजमाना चाहते हैं। आठवले ने अगले साल जनवरी महीने में रिक्त हो रही भाजपा-शिवसेना कोटे की एक सीट से राज्यसभा में जाने की भी इच्छा जाहिर की।
रेसकोर्स विवाद में आरपीआई भी कूदी
शिवसेना की तरफदारी करते हुए आठवले ने रेसकोर्स की जमीन पर थीमपार्क बनाने की वकालत की है। अन्यथा आंदोलन छेडऩे की धमकी दी है। आठवले ने मांग की है कि राज्य सरकार रेसकोर्स की लीज बढ़ाने की बजाय उसेे नई मुंबई में स्थानांतरित करे। इंदू मिल की जमीन पर बाबासाहब आंबेडकर के स्मारक निर्माणकार्य के लिए आठवले ने राज्य सरकार को 15 अगस्त तक का अल्टीमेटम दिया है। अन्यथा आंदोलन छेडऩे की धमकी दी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn